Az Uljanovszki Autógyárat 1941-ben hozták létre a Szovjetunió elleni német támadás miatt keletre költöztetett moszkvai ZiSZ gyár egyik üzemegységeként. 1941. október 20-án érkeztek meg az első szakemberek a városba, a termelés pedig 1942-ben indult meg. Kezdetben tüzérségi lőszereket és a ZiSZ–5 teherautót gyártották. A termelés beindulását követő második hónapban már napi 30 teherautót állítottak elő Uljanovszkban. A Szovjetunió Állami Védelmi Bizottsága 1943. június 22-én hozott határozatot arról, hogy a Moszkvából kitelepített gépekkel működő ZiSZ-gyáregység bázisán egy önálló járműgyárat hoznak létre.